ଲୋକସଭାରେ ଜମ୍ମୁ-କଶ୍ମୀର ପୁନର୍ଗଠନ(ସଂଶୋଧନ) ବିଲ୍ ୨୦୨୧ ପାରିତ ହୋଇଛି। କେନ୍ଦ୍ର ସ୍ୱରାଷ୍ଟ୍ର ମନ୍ତ୍ରୀ ଅମିତ ଶାହ ଏହା ସପକ୍ଷରେ ଯୁକ୍ତି ଉପସ୍ଥାପନ କରିଥିଲେ। ଲୋକସଭାରେ ଜାମ୍ମୁ କାଶ୍ମୀର ପୁନର୍ଗଠନକୁ ନେଇ ଗୃହମନ୍ତ୍ରୀ କହିଛନ୍ତି ଯେ, ବିଧେୟକରେ କେଉଁଠାରେ ବି ଲେଖାଯାଇନାହିଁ ଜାମ୍ମୁ କାଶ୍ମୀରକୁ ସ୍ବତନ୍ତ୍ର ରାଜ୍ୟ ମାନ୍ୟତା ଦିଆଯିବ ନାହିଁ । ଏଥିସହ ଉପଯୁକ୍ତ ସମୟରେ ଜମ୍ମୁ-କଶ୍ମୀରକୁ ପୁଣିଥରେ ରାଜ୍ୟର ମାନ୍ୟତା ମିଳିବ ବୋଲି ସେ କହିଥିଲେ।
ଶାହ କହିଛନ୍ତି, ବିରୋଧୀ ଦଳ ଗୁଡ଼ିକ ଜମ୍ମୁ-କଶ୍ମୀର ଓ ଲଦାଖ ପ୍ରସଙ୍ଗକୁ ନେଇ ରାଜନୀତି ନ କରନ୍ତୁ। ଯଦି ଆପଣମାନେ ଚାହୁଁଛନ୍ତି, ତା'ହେଲେ ଆମ ସହ ରାଜନୀତିକ ମୈଦାନକୁ ଆସି ଲଢ଼େଇ କରନ୍ତୁ। କେହି ବି ଏଥିପାଇଁ ଡରୁନାହାନ୍ତି। କିନ୍ତୁ ଜମ୍ମୁ-କଶ୍ମୀର ଓ ଲଦାଖ ହେଉଛି ଭାରତର ସମ୍ବେଦନଶୀଳ ଅଞ୍ଚଳ।
ଲୋକସଭାରେ ପାରିତ ହୋଇଥିବା ବିଲ୍ର ବ୍ୟବସ୍ଥା ଅନୁଯାୟୀ, ଜମ୍ମୁ-କଶ୍ମୀର କ୍ୟାଡରର ଭାରତୀୟ ପ୍ରଶାସନିକ ସେବାର ଅଧିକାରୀମାନେ ବର୍ତ୍ତମାନ ଅରୁଣାଚଳ ପ୍ରଦେଶ, ଗୋଆ ଓ ମିଜୋରାମ ଓ କେନ୍ଦ୍ର ଶାସିତ ଅଞ୍ଚଳ କ୍ୟାଡରର ଅଂଶ ଭାବେ ବିବେଚିତ ହେବେ। ବିଲ୍ ପାସ୍ ହେବା ପରେ ଲୋକସଭାକୁ ଆସନ୍ତା ମାର୍ଚ୍ଚ ୮ ତାରିଖ ଅପରାହ୍ନ ୪ଟା ଯାଏ ମୁଲତବୀ ଘୋଷଣା କରାଯାଇଛି।
ସୂଚନା ଅନୁଯାୟୀ, ୨୦୧୯ ମସିହା ଅଗଷ୍ଟ ମାସରେ ଜାମ୍ମୁ-କାଶ୍ମୀରରୁ ଧାରା ୩୭୦ ହଟାଯାଇଥିଲା । ଏହା ପରେ ଜାମ୍ମୁ-କାଶ୍ମୀରକୁ ୨ଟି କେନ୍ଦ୍ର ଶାସୀତ ଅଞ୍ଚଳରେ ବିଭକ୍ତ କରାଯାଇଥିଲା । ଏହା ସହିତ ବିରୋଧୀ ଦଳକୁ ତୀବ୍ର ସମାଲୋଚନା କରି ଶାହା କହିଛନ୍ତି ଯେ, ଗତ ୭୦ ବର୍ଷ ହେଲା ବିରୋଧୀ ଦଳ କଣ କରୁଥିଲେ ? ଧାରା ୩୭୦ ହଟାଯିବାର ମାତ୍ର ୧୭ ମାସ ହୋଇଛି କିନ୍ତୁ ବିରୋଧୀମାନେ ଏବେ ଠାରୁ ପ୍ରଶ୍ନ ଉଠାଇବା ଆରମ୍ଭ କରିଦେଲେଣି ଯେ, କେନ୍ଦ୍ର ଯେଉଁ ପ୍ରତିଶ୍ରୁତି ଦେଇଥିଲା ତାହା କାହିଁକି ପୂରଣ ହୋଇନାହିଁ । ଏହାର ଜବାବରେ ଶାହା କହିଛନ୍ତି, ଦେଶରେ ୭୦ ବର୍ଷ କ୍ଷମତାରେ ରହିଥିବା ଦଳ ଜାମ୍ମୁ-କାଶ୍ମୀର ପାଇଁ କଣ କରିଛନ୍ତି ? ଦେଶରେ ଯାହାକୁ ପିଢି ପରେ ପିଢି ଶାସନଭାର ସମ୍ଭାଳିବାକୁ ସୁଯୋଗ ମିଳିଥିଲା ସେ କିଛି କରିନାହାନ୍ତି ତେବେ କାହିଁକି ମାତ୍ର ୧୭ ମାସର ହିସାବ ମାଗୁଛନ୍ତି ବୋଲି ଶାହା ପ୍ରଶ୍ନ କରିଛନ୍ତି । ତେବେ ଚର୍ଚ୍ଚା ମଧ୍ୟରେ କାମ୍ମୁ-କାଶ୍ମୀର ପୁନର୍ଗଠନ ବିଧେୟକ ଲୋକସଭାରେ ପାରିତ ହୋଇଛି ।
